Kedves Szülők!

A következőkben a bodajki hittantáborral kapcsolatos technikai tudnivalókról szeretnénk informálni Önöket!

Találkozás: 2024. június 30-án vasárnap, **14:45 és 15:30 között a helyszínen:**

**Bodajki Falutábor, 8053 Bodajk, Tábor u. 1.**

**A gyermekek az alábbi holmikat hozzák magukkal:**

Öt napra szükséges alsó- és felsőruházat, meleg ruha, kényelmes zárt cipő, túrázáshoz alkalmas cipő, szandál, tisztálkodó eszközök, törölköző. Ezeken kívül hátizsák, kulacs, esőkabát, elemlámpa, szúnyogriasztó krém, továbbá strandra való holmik (fürdőruha, sapka, naptej, fehér póló, papucs). Diákigazolvány / másolat (akinek van). A foglalkozásokhoz tolltartót és lehetőség szerint ollót is kérünk. Természetesen lehet hozni labdát, s más közösségi játékra alkalmas felszerelést is.

A sátorozók hozzanak magukkal hálózsákot, laticelt vagy gumimatracot, elemlámpát, meleg pizsamát.

**Egészségügyi szabályok:**

**A gyerekeknél legyen TAJ kártya másolat.**

**A táborban egészséges gyermekek vehetnek részt, szülői egészségügyi nyilatkozat leadása szükséges.**

UTAZÁS:

Mind az oda, mind a visszautazás lebonyolításában számítunk a szülők segítségére, autós utaztatáshoz. Kérjük, hogy segítsenek azon gyermekek utaztatásában is, akiknek nincs lehetőségük saját módon megoldani azt.

SZÁLLÁS:

12-14 személyes szobákban, vagy saját sátorban, közös használatú fürdő és WC-vel.

Sátorozáshoz a sátrakat egyénileg kell megoldani, de a felállításban tudunk segítséget nyújtani.

KÖLTŐPÉNZ:

**Szeretnénk felhívni a szülők figyelmét, hogy a gyermekeknek a tábor ideje alatt nem lesz szüksége költőpénzre**! Az inni és ennivalót a programnak megfelelően egész idő alatt biztosítjuk a részükre és azon is tudunk segíteni, aki az étkezések között éhezik vagy szomjazik meg. Ez azért is fontos számunkra, mert táborunkban nem szeretnénk alkalmat adni arra, hogy az elfogyasztott finomságok a gyermekek pénztárcájától függjenek és ebből különbség vagy rossz érzés keletkezzen. (Például a büféből megkívánt egyénileg vagy kisebb csoportokban vásárolt édességek formájában.)

KÉRJÜK MÉG,

* hogy tudatosítsák csemetéikben a rendszeres és alapos tisztálkodás fontosságát, melyre a tábor időtartama alatt mi is oda fogunk figyelni.
* a korábbi tapasztalatok alapján, hogy a fentieken kívüli egyéb értékes, kényesebb használati eszközöket se hozzanak magukkal a gyermekek, mert ezek épségét nem tudjuk garantálni a tábor ideje alatt. **Különös tekintettel** **az értékes** **mobiltelefonra, táblagépre, vagy más egyéb audiovizuális játékra, eszközre**!

A mégis elhozott készülékeket összegyűjtjük és a hazaindulás előtt fogjuk visszaadni! A szervezők folyamatosan elérhetők, velük minden felmerülő probléma megbeszélhető!

HAZAUTAZÁS ÉS NYÍLT NAP

Július 4-én csütörtökön, az utolsó nap délutánján, ezúttal is szeretettel várjuk a szülőket a **szentmisére**, majd az azt követő **táborzáró** **programra**. **Várható befejezés 15 óra körül**.

A visszautazáshoz sem bérlünk autóbuszt, így számítunk rá, hogy a záróprogramon minél többen tudnak részt venni, és utána segíteni a gyermekek hazaszállításában.

ELÉRHETŐSÉGÜNK:

**Bodajki Falutábor, 8053 Bodajk, Tábor u. 1.**

**TELEFON:**

** Jácinta nővér: 06-30-458-5659**

** Novák Zoltán: 06-70-366-8867**

** Helembai Zsolt: 06-30-232-0094**

**Minden egyéb kérdéssel bátran forduljanak hozzánk!**

Veresegyház, 2024. április 10.

Köszönettel a szervezők!